b'\n_START_ARTICLE_\nJanez Ehrlich\n_START_SECTION_\n\xc5\xbdivljenje in delo\n_START_PARAGRAPH_\nBil je najstarej\xc5\xa1i med petimi otroki, ki so se rodili v dru\xc5\xbeini posestnika in trgovca z lesom Albina Ehrlicha. \xc5\xa0olal se je v Celovcu, Ljubljani in Genovi. Leta 1930 je v Gorici vstopil v Dru\xc5\xbebo Jezusovo in tam opravil tudi noviciat. V letih 1932\xe2\x88\x921935 je v Pullachu \xc5\xa1tudiral filozofijo in 1935 postal prefekt malega semeni\xc5\xa1\xc4\x8da v Travniku v Bosni, 1936-1937 je v Ljubljani pomagal v uredni\xc5\xa1tvu in upravi lista Glasnik Srca Jezusovega. V Indijo je od\xc5\xa1el 7. oktobra 1937. Med \xc5\xa1tudijem bogoslovja je v Kurseonegu pomagal patru Sedeju in se u\xc4\x8dil bengal\xc5\xa1\xc4\x8dine. Znal je 8 jezikov. V ma\xc5\xa1nika je bil posve\xc4\x8den 21. novembra 1941. Ker je imel italijansko dr\xc5\xbeavljanstvo so ga Angle\xc5\xbei med vojno za leto in pol zaprli v koncentracijsko tabori\xc5\xa1\xc4\x8de. Izpustili so ga, ko mu je v Londonu vlada Kraljevine Jugoslavije podelila jugoslovansko dr\xc5\xbeavljanstvo. _NEWLINE_Ehrlich je deloval predvsem na misijonskih postajah: Basanti, Marapaj, Khari in Raghabpur. Zaradi znanja so mu predstojniki kmalu dodelili odgovornej\xc5\xa1e naloge: v Ran\xc4\x8diju je 7 let vodil ra\xc4\x8dunovodstvo v katoli\xc5\xa1ki tiskarni in tehni\xc5\xa1ko \xc5\xa1olo, nato je bil Kolkati privincialov tajnik in ra\xc4\x8dunovodja pri tedniku The Harald. Od 1962 je v kolegiju sv. Fran\xc4\x8di\xc5\xa1ka Ksaverskega v Kolkati vodil univerzitetno in redovno knji\xc5\xbenico ter bil duhovnik v domu za ostarele. Tam ga je med ma\xc5\xa1o zadela kap. Umrl je v bolni\xc5\xa1nici teden dni kasneje. Napisal je dva \xc4\x8dlanka: Indijski jeziki (Misijonski koledar, 1940) in Spomini, Katoli\xc5\xa1ki misijoni (Katoli\xc5\xa1ki misijonar, 1977).'